**Ministru kabineta rīkojuma projekta “Grozījumi Ministru kabineta 2015.gada 10.novembra rīkojumā Nr.709 “Par integrēto teritoriālo investīciju specifisko atbalsta mērķu finansējuma kopējo apjomu katram nacionālas nozīmes attīstības centram un kopējiem rezultatīvajiem rādītājiem nacionālas nozīmes attīstības centru grupai” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta rīkojuma projekts “Grozījumi Ministru kabineta 2015.gada 10.novembra rīkojumā Nr.709 “Par integrēto teritoriālo investīciju specifisko atbalsta mērķu finansējuma kopējo apjomu katram nacionālas nozīmes attīstības centram un kopējiem rezultatīvajiem rādītājiem nacionālas nozīmes attīstības centru grupai” (turpmāk – MK rīkojuma projekts) izstrādāts atbilstoši Sadarbības partneru darba grupas par Eiropas Savienības struktūrfondu un Kohēzijas fonda jautājumiem (turpmāk - KDG) 2017.gada 17.maija sanāksmē (protokollēmums Nr. 8, 3.2.apakšpunkts) nolemtajam - līdz 2017.gada 30.decembrim Vides aizsardzības un reģionālās attīstības ministrijai (turpmāk – VARAM) sagatavot un iesniegt Ministru kabinetā grozījumus Ministru kabineta 2015.gada 10.novembra rīkojumā Nr.709 “Par integrēto teritoriālo investīciju specifisko atbalsta mērķu finansējuma kopējo apjomu katram nacionālas nozīmes attīstības centram un kopējiem rezultatīvajiem rādītājiem nacionālas nozīmes attīstības centru grupai” (turpmāk – MK rīkojums Nr.709) un Ministru kabineta 2015.gada 10.novembra noteikumos Nr.645 “Darbības programmas "Izaugsme un nodarbinātība" 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" īstenošanas noteikumi” (turpmāk – MK noteikumi Nr.645), precizējot ar virssaistību pārdali saistītā finansējuma un rezultātu sadalījumu, kā arī Ministru kabineta 2015.gada 27.oktobra noteikumos Nr. 614 “Reģionālās attīstības atbalsta pasākumu īstenošanas, novērtēšanas un finansēšanas kārtība”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Darbības programmas "Izaugsme un nodarbinātība" 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" (turpmāk –5.6.2. SAM) ietvaros paredzēts reģenerēt degradētās teritorijas, nodrošinot videi draudzīgu teritoriālo izaugsmi un jaunu darba vietu radīšanu. 5.6.2. SAM ieguldījumus veic rūpniecībai vai cita veida uzņēmējdarbībai paredzēto degradēto teritoriju atjaunošanai - attīstot industriālos pieslēgumus, ceļu satiksmes infrastruktūru, atjaunojot ēkas un saistīto infrastruktūru, kā arī labiekārtojot teritorijas, padarot tās pievilcīgākas un labvēlīgākas uzņēmējdarbībai. Projekta iesniedzējs ir pašvaldība vai pašvaldības kapitālsabiedrība, kas veic pašvaldības deleģēto pārvaldes uzdevumu izpildi, vai brīvostas pārvalde, vai speciālās ekonomiskās zonas pārvalde.Saskaņā ar MK noteikumiem Nr.645, līdz 2023.gada 31.decembrim sasniedzami šādi iznākumu rādītāji, atbilstoši Ministru kabineta 2015.gada 10.novembra noteikumu Nr.645 “Darbības programmas “Izaugsme un nodarbinātība” 5.6.2.specifiskā atbalsta mērķa “Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām” īstenošanas noteikumi” 9.punkta redakcijai:1. Atjaunoto degradēto teritoriju platība, kas pielāgota jaunu komersantu paplašināšanai, lai sekmētu nodarbinātību un ekonomisko aktivitāti pašvaldībās (kopējā atjaunotā zemes platība) – vismaz 622 hektāri;
2. Jaunizveidoto darba vietu skaits atbalstītajās teritorijās – vismaz 4341 jaunizveidota darba vieta;
3. Atbalstītajā teritorijā atrodošos komersantu nefinanšu investīcijas pašu nemateriālajos ieguldījumos un pamatlīdzekļos (faktiskajās cenās, *euro*) – vismaz 264 623 652 *euro.*

5.6.2. SAM atbalstu īsteno trīs atlases kārtās:1. 1.atlases kārta - nacionālas nozīmes attīstības centru pašvaldībās (republikas pilsētās);
2. 2.atlases kārta - reģionālas nozīmes attīstības centru pašvaldībās;
3. 3.atlases kārta - Latgales plānošanas reģiona attīstības programmas pielikumā noteikto teritoriju pašvaldībās.

5.6.2. SAM ietvaros uz 2017.gada maiju kopā iesniegti 28 projekti, tai skaitā: 1. 1.atlases kārtā ir iesniegti četri projekti par Eiropas reģionālās attīstības fonda (turpmāk – ERAF) finansējumu 9 328 896,86 *euro* (7,75% no kopējā kārtas ietvaros pieejamā ERAF finansējuma);
2. 2.kārtā – 18 projekti par ERAF finansējumu 30 029 237,58 *euro* ( 32,5% no kopējā kārtas ietvaros pieejamā ERAF finansējuma), t.sk. noslēgts viens līgums 539 977,80 *euro* apmērā jeb 1% no kopējā kārtas ietvaros pieejamā ERAF finansējuma);
3. 3.kārtā – 6 projekti par ERAF finansējumu 25 954 298,60 (49,7% no kopējā kārtas ietvaros pieejamā ERAF finansējuma), t.sk. noslēgti divi līgumi 5 510 260,25 *euro* apmērā jeb 10,5% no kopējā kārtas ietvaros pieejamā ERAF finansējuma.

Trijās atlases kārtās kopumā 28 iesniegto projektu ERAF finansējuma apmērs paredzēts 65 312 433 *euro*, kas veido 24,6% no kopējā SAM ietvaros pieejamā ERAF finansējuma.Salīdzinoši nelielais iesniegto projektu skaits republikas pilsētu grupā ir skaidrojams ar to, ka 1.atlases kārta tiek īstenota integrētu teritoriālo investīciju ietvaros ar mērķi risināt ekonomisko, sociālo, demogrāfisko, vides un klimata izaicinājumus pilsētās, balstoties uz integrētām pašvaldību attīstības programmām, ņemot vērā arī pilsētu un lauku teritoriju mijiedarbību.Nodrošinot pašvaldību integrēto attīstības programmu īstenošanu un tajās noteikto problēmu risināšanu, nacionālo attīstības centru pašvaldības ir identificējušas nepieciešamību integrētu teritoriālo investīciju veidā īstenot arī uz kultūras un dabas matojuma saglabāšanu, aizsargāšanu un attīstīšanu vērstus projektus. Šāda veida investīcijas ir viena no vietējā līmeņa definētajām sociālekonomiskās attīstības prioritātēm, ņemot vērā vietējos apstākļus un potenciālu, nodrošinot integrētu un ilgtspējīgu teritorijas attīstību kopumā.Lai paātrinātu investīciju piesaisti nacionālas nozīmes attīstības centru pašvaldībās, nepieciešams veikt finansējuma pārdali.Atbilstoši Latvijas Lielo pilsētu asociācijas (turpmāk – LLPA) 2017.gada maijā VARAM un Finanšu ministrijai iesniegtajai informācijai, tika identificētas projektu idejas, kuras nevar tikt īstenotas 5.6.2. SAM ietvaros, un, ņemot vērā to saturu, kā iespējamais risinājums tika piedāvāta projektu īstenošana 5.5.1. specifiskā atbalsta mērķa "Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus" (turpmāk –5.5.1. SAM) ietvaros, nepārsniedzot kopējo 5.6.2. SAM virssaistību finansējuma apjomu:* 1. Daugavpils pilsētas pašvaldības projekts “Ražošanai nozīmīgas publiskās infrastruktūras sakārtošana Spaļu ielā, Ziemeļu rūpnieciskajā zonā” tiek pārcelts uz 5.6.2. SAM 3.atlases kārtu. Līdz ar to, virssaistību finansējumu 3 021 130 *euro* apmērā ir iespējams novirzīt projekta “Kultūras mantojuma objekta publiskās ārtelpas attīstības un pieejamības veicināšana tūrisma pakalpojumu daudzveidošanai Daugavpils pilsētā” īstenošanai;
	2. Jelgavas pilsētas pašvaldība piedāvā samazināt 5.6.2. SAM projekta “Bijušās lidlauka teritorijas revitalizācija un inženiertehniskās infrastruktūras un pievedceļu sakārtošana un izveide” finansējumu par 5 304 043 *euro*, attiecīgi novirzot to divām projektu idejām, kuras plānots īstenot 5.5.1. SAM ietvaros – “Pilssalas ielas degradētās teritorijas sakārtošana” un “Kultūrvēsturiskā mantojuma saglabāšana Jelgavas Vecpilsētā, 2.kārta - Dzīvesziņas un arodu sētas izveide Vecpilsētas ielā 2”;
	3. Ventspils pilsētas pašvaldība 5.6.2. SAM projektus “Daudzfunkcionālā inovāciju centra jaunbūve, revitalizējot degradēto teritoriju Rūpniecības ielā 2”, (9 567 895 *euro* apmērā) un “Daudzfunkcionāla pakalpojumu centra izveide Gāliņciemā” (1 894 340 *euro* apmērā) piedāvā pārcelt uz 5.5.1. SAM, un projekta “Degradētas teritorijas atjaunošana Akmeņu ielā 3” (712 886 *euro* apmērā) vietā 5.5.1. SAM ietvaros plāno īstenot projektu “Bērnu aktivitāšu un interešu centrs”. Kopā 5.5.1. SAM ietvaros paredzēts īstenot 3 projektus ar kopējo ERAF finansējumu 12 175 121 *euro* apmērā;
	4. Rīgas pilsētas pašvaldība 5.6.2. SAM ietvaros plāno īstenot projektu “Rīgas Centrāltirgus revitalizācija – pazemes pagrabu pārbūve, tos pielāgojot uzņēmējdarbības veikšanai” (ERAF finansējums 2 756 753 *euro*) un projektu “Skanstes teritorijas revitalizācijas 1.kārta” (ERAF 5 175 974 *euro*). Savukārt virssaistību finansējumu 2 419 222 *euro* apmērā plāno novirzīt projekta “Rīgas Centrāltirgus revitalizācija – kanālmalas infrastruktūras un publiskās ārtelpas sakārtošana” īstenošanai 5.5.1. SAM ietvaros.
	5. Valmieras pilsētas pašvaldība 5.5.1. SAM ietvaros plāno īstenot Gaujas krastu revitalizācijas projektu, īstenojot arī vairākas vides aktivitātes, pārdalot finansējumu 2 000 000 euro apmērā no 5.6.2. SAM.

Kopumā astoņu identificēto projektu finansējums ir 24 919 516 *euro*, kas nepārsniedz 5.6.2. SAM ietvaros 1.atlases kārtai pieejamo virssaistību finansējuma apjomu (28 milj. *euro*).Finansējuma pārdale no 5.6.2. SAM uz 5.5.1. SAM nemaina katrai nacionālas nozīmes attīstības centra pašvaldībai kopējo pieejamo finansējuma apjomu, kas ir paredzēts integrētu teritoriālo investīciju īstenošanai (mainās tikai finansējuma avots no 5.6.2. SAM uz 5.5.1. SAM tām republikas pilsētu pašvaldībām, kuras ir identificējušas šādu nepieciešamību). Vienlaikus rīkojuma projekts paredz, ka republikas pilsētām rezultāti tiek samazināti proporcionāli pārdalītajam finansējuma apjomam, 5.6.2. SAM pirmās atlases kārtas ietvaros sasniedzot rādītājus atbilstoši precizētajam kopējam 5.6.2. SAM finansējuma apjomam.Detalizēts finansējuma un rezultātu sadalījums starp republikas pilsētām 5.6.2. SAM ietvaros tiks noteikts, republikas pilsētām iesniedzot precizējumus attīstības programmu investīciju plānos saskaņošanai Reģionālās attīstības koordinācijas padomē.Papildus šīm izmaiņām, Valmieras pilsētas pašvaldība ir ierosinājusi pārdalīt 477 500 *euro* no 8.1.3. specifiskā atbalsta mērķim "Palielināt modernizēto profesionālās izglītības iestāžu skaitu" (turpmāk – 8.1.3. SAM) uz 8.1.2. specifiskā atbalsta mērķim "Uzlabot vispārējās izglītības iestāžu mācību vidi" (turpmāk – 8.1.3. SAM), attiecīgi samazinot 8.1.3. SAM un palielinot 8.1.2. SAM finansējuma apmēru par minētajiem 477 500 *euro*, kuru paredzēts izmantot Valmieras 8.1.2. SAM projekta “Valmieras vispārizglītojošo skolu un dienesta viesnīcu sakārtošana” pilnas pabeigtības nodrošināšanai.Ņemot vērā minēto, MK rīkojuma projekts paredz papildināt MK rīkojumu nr.709 ar 5.5.1. SAM finansējuma apmēru, sasniedzamajiem rezultatīvajiem rādītājiem, precizēt 5.6.2. SAM kopējā finansējuma apjomu un rezultāta vērtības, kā arī samazināt 8.1.3. SAM finansējumu un palielināt 8.1.2. SAM finansējuma apmēru. |
| 3. | Projekta izstrādē iesaistītās institūcijas | Latvijas Lielo pilsētu asociācija, Izglītības un zinātnes ministrija, Kultūras ministrija, Finanšu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Darbības programmā un 5.5.1., 5.6.2., 8.1.2., 8.1.3. SAM īstenošanas noteikumos minētās mērķa grupas un projektu iesniedzēji – nacionālas nozīmes attīstības centru pašvaldības, pašvaldības kapitālsabiedrība, kas veic pašvaldības deleģēto pārvaldes uzdevumu izpildi, vai brīvostas pārvalde, vai speciālās ekonomiskās zonas pārvalde, pašvaldības iestāde, saimnieciskās darbības veicēji, iedzīvotāji, saistīto pakalpojumu sniedzēji (mazie un vidējie komersanti), vietējie un starptautiskie tūristi, vispārējās izglītības iestādes, valsts dibinātās profesionālās izglītības vai kultūrizglītības iestādes. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu**  |
| 1. | Nepieciešamie saistītie tiesību aktu projekti | Nepieciešams veikt grozījumus šādos tiesību aktos:* Ministru kabineta 2015.gada 10.novembra noteikumos Nr.645 “Darbības programmas "Izaugsme un nodarbinātība" 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" īstenošanas noteikumi”;
* Ministru kabineta 2015.gada 27.oktobra noteikumos Nr. 614 “Reģionālās attīstības atbalsta pasākumu īstenošanas, novērtēšanas un finansēšanas kārtība”.

Nepieciešams izstrādāt un līdz 2017.gada 30.decembrim iesniegt apstiprināšanai Ministru kabinetā noteikumus par 5.5.1. SAM 3.atlases kārtas īstenošanu.  |
| 2. | Atbildīgā institūcija  | Vides aizsardzības un reģionālās attīstības ministrija sadarbībā ar Latvijas Lielo pilsētu asociāciju, Kultūras ministriju, Finanšu ministriju un Izglītības un zinātnes ministriju. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | MK rīkojuma projekts tika nosūtīts iesaistītajām institūcijām atzinuma sniegšanai.  |
| 2. | Sabiedrības līdzdalība projekta izstrādē | Nav  |
| 3. | Sabiedrības līdzdalības rezultāti | Nav |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija kā atbildīgā iestāde, Latvijas Lielo pilsētu asociācija, Kultūras ministrija, Finanšu ministrija un Izglītības un zinātnes ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav.  |

Anotācijas III sadaļa – projekts šo jomu neskar.

|  |  |
| --- | --- |
| Vides aizsardzības un reģionālās attīstības ministrs | K. Gerhards |
| Vīza:valsts sekretāra vietā –valsts sekretāra vietnieks attīstības instrumentu jautājumos | S. Cakuls |

12.06.2017. 17:00

1700

A.Ruperts, 66016727

aksels.ruperts@varam.gov.lv